b'\n_START_ARTICLE_\nAnja Anamarija \xc5\xa0majdek\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Srednji \xc5\xa1oli za oblikovanje je nadaljevala \xc5\xa1olanje na Akademiji za likovno umetnost v Ljubljani. Kiparstvo je \xc5\xa1tudirala pri prof. Slavku Tihcu. Diplomirala je leta 1992. Kot Fulbrightova \xc5\xa1tipendistka je \xc5\xa1tudj nadaljevala na Maryland Institute College of Art v Baltimoru, ZDA. Trenutno u\xc4\x8di likovno umetnost na srednji \xc5\xa1oli._NEWLINE_\xc5\xbde kot \xc5\xa1tudentka je vzbudila pozornost s prvo samostojno razstavo: Korak v \xc4\x8das: Saturnovi otroci in ovce, ovce, v kateri je trem kiparskim dimenzijam dodala \xc4\x8dasovno dimenzijo. Sledila je cela serija del, ki so jih \xc4\x8das in obiskovalci sooblikovali ali celo uni\xc4\x8dili: Sne\xc5\xbeeni kipi (Tememe), Dra\xc5\xbeba tortnih - pojejmo jih - umetnin, Desetnica. V tem obdobju je veliko sodelovala z galerijo Vila Katarina in na \xc5\xa1tevilnih skupinskih razstavah._NEWLINE_Izra\xc5\xbea se tudi z videom, ra\xc4\x8dunalni\xc5\xa1ko tehnologijo in performensom._NEWLINE_Leta 1997 je bila povabljena na U3 - Trienale sodobne slovenske umetnosti, Moderna galerija Ljubljana._NEWLINE_Leta 2000 je z razstavo Postavljanje teleprisotnih kipov na videopoli\xc4\x8dke - Putting Telepresent Sculptures onto Video Shelves interaktivno povezala dve galeriji. Delo publike, povabljene k izrezovanju kipov iz papirja, v Neue Galerie Graz je bilo skenirano in preko ra\xc4\x8duna\xc4\x8dni\xc5\xa1ke povezave prikazano in razstavljeno v Mali galeriji Moderne galerije Ljubljana._NEWLINE_Leta 2001 je za delo Grdi kipi na razstavi ljubljanskih kiparjev, Magistrat v Ljubljani prejela \xc5\xbdupanjino nagrado._NEWLINE_Leta 2003 je razstavljala na 25. Mednarodnem grafi\xc4\x8dnem biennalu, MGLC, Ljubljana._NEWLINE_Leta 2004 je bila uvr\xc5\xa1\xc4\x8dena na razstavo: RAZ\xc5\xa0IRJENI prostori umetnosti\xc2\xa0: Slovenska umetnost 1985-1995, Moderna galerija Ljubljana.'